Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 428/14)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Azeitona Galega da Beira Baixa«

EU-nr.: PGI-PT-02508 — 8.5.2019

BOB ( ) BGB (X)

1. Betegnelse

»Azeitona Galega da Beira Baixa«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Azeitona Galega da Beira Baixa« er konserverede oliven fremstillet af sorten Galega af arten Olea europaea L.

»Azeitona Galega da Beira Baixa« har følgende fysiske, kemiske og organoleptiske egenskaber:

— Gennemsnitsvægt: mellem 2 g og 3 g

— Natriumchlorid (NaCl): mellem 5 % og 10 %

— Farve: kulsort til sepiabrun

— Duft: let vinagtig duft — over 2 (på skalaen i Det Internationale Olivenråds standard COI/OT/MO nr. 1/rev.2 fra november 2011).

»Azeitona Galega da Beira Baixa« lægges direkte i saltlage. Andre produkter, såsom aromatiske urter (laurbærblade, oregano og timian), citron og hvidløg, kan også tilsættes.

»Azeitona Galega da Beira Baixa« markedsføres i følgende former:

— Hele oliven: oliven, med eller uden stilk, som har deres naturlige form, og som stenen (kernen) ikke er blevet fjernet fra

— Delte oliven: oliven, som er delt på langs ved at skære ind i skindet og en del af kødet

— Udstenede oliven: oliven, som stenen (kernen) er blevet fjernet fra, og som grundlæggende har bevaret deres naturlige form

— Skiveskårne oliven: oliven, som er udstenet og skåret på tværs i stykker med en nogenlunde ensartet tykkelse

— Olivenpasta: masse fremstillet af knust olivenkød (mindst 95 %), som kan være tilsat andre ingredienser: ekstra jomfruolie, salt, citron, hvidløg og aromatiske urter (såsom oregano, timian, laurbærblade og malaguetapeber).

3.3. Foder (kun for animalske produkter) og råvarer (kun for forarbejdede produkter)

»Azeitona Galega da Beira Baixa« fremstilles udelukkende af frugten af oliventræer (Olea europaea L.) af sorten Galega samt vand og salt. Andre produkter, såsom citron, hvidløg og aromatiske urter (laurbærblade, oregano og/eller timian), kan også tilsættes.

De ingredienser, der er nævnt i punkt 3.2, kan anvendes til fremstilling af olivenpastaen.

3.4. Specifikke etaper af produktionen, som skal finde sted i det afgrænsede geografiske område

»Azeitona Galega da Beira Baixa« fremstilles og forarbejdes i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Olivenerne emballeres i egnede beholdere med en tilstrækkelig mængde saltlage til at dække dem, så deres holdbarhed sikres. Den kan være op til to år.

3.6. Særlige regler for mærkning af det produkt, som betegnelsen henviser til

Etiketten skal bære ordlyden: »Azeitona Galega da Beira Baixa — Indicação Geográfica Protegida« [»Azeitona Galega da Beira Baixa — beskyttet geografisk betegnelse«] eller »Azeitona Galega da Beira Baixa IGP« [»Azeitona Galega da Beira Baixa BGB«].

4. Kort angivelse af det geografiske områdes afgrænsning

»Azeitona Galega da Beira Baixa« fremstilles i alle sogne i kommunerne Covilhã, Belmonte, Fundão, Penamacor, Idanha-a-Nova, Castelo Branco, Vila Velha de Ródão, Proença-a-Nova, Oleiros, Sertã, Vila de Rei og Mação.

5. Tilknytning til det geografiske område

Egenskaberne ved »Azeitona Galega da Beira Baixa« skyldes deres geografiske oprindelse, navnlig naturlige og menneskelige faktorer og ekspertise.

Klimaet i regionen Beira Baixa kendetegnes ved en årlig gennemsnitstemperatur på mellem 10 °C og 20 °C. I de to varmeste måneder, juli og august, ligger gennemsnitstemperaturen på over 24 °C, men vintrene er barske, og gennemsnitstemperaturen falder til under 10 °C i december, januar og februar. Med en temperaturforskel på 16,2 °C mellem juli, som er den varmeste måned, og januar, som er den koldeste, er det store temperaturudsving et tydeligt tegn på den markante indflydelse fra fastlandet (Cupeto et al., 2005).

Den samlede årlige nedbørsmængde ligger mellem 600 mm og 800 mm, og ca. 70 % af den gennemsnitlige årlige nedbør falder om vinteren (Silva, 1999).

Vintertemperaturerne bliver så lave, at oliventræerne går i dvale, og at den efterfølgende frugtsætning fremmes, men ikke så lave, at de når et kritisk niveau, der kan medføre alvorlige skader på afgrøden.

Det er kombinationen af den gennemsnitlige nedbørsmængde og de milde temperaturer samt jordens dybde og frugtbarhed i regionen — der er tale om sandet lerjord, som har en pH-værdi, der ligger omkring neutral, er gennemtrængelig og er mindst en meter dyb — som hjælper frugten med at modne og giver den de vægt- og farveegenskaber samt den let vinagtige aroma, den får i regionen Beira Baixa. Det er disse egenskaber, der adskiller den fra andre oliven og gør den så ideel for olivenindustrien, som er typisk for Beira Baixa og dybt rodfæstet i regionens socioøkonomiske profil.

Omgivelsestemperaturen er en af de afgørende faktorer for korrekt fermentering, når man fremstiller konserverede oliven. Gennemsnitstemperaturen i regionen ved sæsonens start ligger på omkring 22 °C. Disse naturlige forhold fremskynder processen, og en saltlage med de ideelle kemiske egenskaber, der er beskrevet nedenfor, kan opnås ret tidligt.

»Azeitona Galega da Beira Baixa« konserveres naturligt, da den traditionelle fermenteringsmetode, som er givet videre fra en generation af lokale producenter til den næste, og som stadig anvendes i dag, fremmer vægt- og farveegenskaberne, saltindholdet og den let vinagtige aroma, der adskiller »Azeitona Galega da Beira Baixa« fra andre oliven og sikrer, at det fremstillede produkt ikke har de alvorlige sensoriske fejl, der kan opstå ved unormal fermentering.

Den traditionelle fermenteringsmetode, der anvendes for »Azeitona Galega da Beira Baixa«, består i at tilsætte vand og salt i en fermenteringsperiode på mellem 3 og 6 måneder, idet saltindholdet varierer mellem 5 % og 10 %.

Olivendyrkning er tæt knyttet til regionen Beira Baixa, sådan som det fremgår af forskellige historiske optegnelser, der viser, at olivendyrkningen allerede var veletableret i begyndelsen af det 16. århundrede, og at der allerede var omfattende olivenplantager i Castelo Branco-området. Der var allerede kendskab til »forbruget af konserverede oliven, der i den sydøstlige del af regionen Beira altid har været en del af de fødevarerationer, som landarbejdere fik udbetalt i naturalier«, sådan som Orlando Ribeiro (1945) skriver i sin bog Portugal, o Mediterrâneo e o Atlântico — Estudo Geográfico [Portugal, Middelhavet og Atlanterhavet — en geografisk undersøgelse].

Forfatteren skriver endvidere, at »med landbrugets udbredelse blev der plantet oliventræer i hele landet, og de tilpassede sig til alle jordbunds- og klimatyper, selv om de klart foretrak kalkholdig jord og varme områder, der var beskyttet mod vind fra havet. Et af de områder, hvor de er mest almindelige, er den sydlige del af Beira Baixa. Skråningerne på Beira Baixas kvartsithøjderygge blev ryddet for blot få år siden, og indtil da var de dækket af krat. Oliventræerne tilpassede sig godt til de stejle, urdækkede skråninger og den løse, stenede jord. En af de mest typiske dyrkningsmetoder i Beira Baixa er, at olivenerne høstes manuelt eller ved hjælp af stænger til at ryste dem ned fra grenene, hvilket er en tidskrævende og metodisk proces, der møjsommeligt foretages i de vigtigste olivendyrkningsområder.«

»Azeitona Galega da Beira Baixa«, fremstillet og konserveret med metoder, som er blevet videregivet fra generation til generation, og som stadig anvendes i dag, betragtes som et traditionelt produkt i regionen og har længe været en vigtig del af den lokale kost og den lokale økonomi.

Henvisning til offentliggørelsen af varespecifikationen

https://tradicional.dgadr.gov.pt/images/prod_imagens/azeites/docs/CE_azeitona_galega_0722.pdf

(1) EUT L 343 af 14.12.2012, s. 1.